INOVASI TERHADAP PENGAJARAN DAN PEMBELAJARAN BAGI PENERAPAN KEMAHIRAN INSANIAH DALAM MATA KULIAH TAMADUN ISLAM DAN ASIA (TITAS) DI UNIVERSITI MALAYA KUALA LUMPUR

## MALAYSIA
Oleh: Norazlan Hadi Yaacob 1 & Faezah Kassim 2 Universiti Pendidikan Sultan Idris 1 & Universiti Malaya 2 Email : norazlan@fsk.upsi.edu.my Abstrak Penumpuan berlebihan kepada akademik dan suasana pembelajaran yang cenderung mengukur kecemerlangan berdasarkan  prestasi  dalam  peperiksaan  didapati  tidak  memberi kelebihan  kepada  mahasiswa  dalam  memperolehi  kemahiran insaniah  melalui  proses  pengajaran  dan  pembelajaran  (P&P) sesuatu mata kuliah. Kajian ini merupakan satu kajian awal dan sebagai  permulaan  memfokuskan  kepada  salah  satu  MPU  iaitu TITAS. Ia bertujuan untuk menjelaskan inovasi yang dilaksanakan terhadap    kursus  TITAS  khususnya  berkaitan  strategi pembelajaran  di  Universiti  Malaya  dan  melihat  persepsi  pelajar terhadap  inovasi  strategi  pembelajaran  yang  menerapkan  elemen Kemahiran  Insaniah  (KI)  serta  pencapaian  mereka  di  dalam memperolehi  KI  tersebut.  Sebagai  satu  kajian  awal  hanya  dua elemen  KI  sahaja  yang  menjadi  fokus  iaitu  kemahiran  kerja berpasukan  dan  kemahiran  berkomunikasi.  Metode  kajian  yang digunakan  adalah kajian  perpustakaan  bagi  menjelaskan  tentang pelaksanaan  kursus  TITAS  dan  menganalisis  pencapaian  pelajar dalam  KI  kursus  ini.  Soal  selidik  juga  diedarkan  kepada  120 mahasiswa yang telah mengambil mata kuliah TITAS dan dapatan kajian adalah secara deskriptif iaitu dalam bentuk peratusan dan kekerapan  atau  frekuensi  untuk  menganalisis  data.  Hasil  kajian ini  mendapati  bahawa  persepsi  mahasiswa  terhadap  inovasi strategi  pembelajaran  dan  metode  penilaian  yang  dilaksanakan adalah  baik.  Ini  telah  memberi  kesan  yang  baik  juga  kepada pencapaian  yang  diperoleh  dalam  penilaian  kerja  kursus  dan pencapaian  KI  mereka.    Mahasiswa  tidak  menghadapi  masalah dalam  melaksanakan  tugasan  secara  berkumpulan  yang  terdiri daripada pelbagai etnik dan latar belakang.
Kata Kunci: Mata kuliah Tamadun Islam dan Asia (TITAS), inovasi, strategi pembelajaran, kemahiran insaniah.

## INNOVATIONS ON TEACHING AND LEARNING IN ENHANCING THE SOFT SKILLS ON THE SUBJECT OF ISLAMIC AND ASIAN CIVILIZATIONS (TITAS) IN THE UNIVERSITY OF MALAYA

## Abstract
Excessive focus on  academics  and learning environments  that  tend to measure excellence based on the performance in examinations are found to be less beneficial to students in acquiring soft skills through the  teaching  and  learning  process  (P&P)  of  a  course.  Therefore, innovations  have  been  implemented  in  the  P&P  to  ensure  that potential  students  in  various  soft  skills  can  be  further  developed through  the  learning  process,  and  thus  improve  the  quality  of  the learning  outcomes  they  have  acquired.  For  this  purpose,  at  the University  of  Malaya,  the  General  Curriculum  (MPU)  was  offered under  the  management  of  the  International  Training  and  Academic Enrichment  Center  (CITrA).  This  research  is  a  preliminary  and  the first study to focus on one of the MPUs courses which is the TITAS. It aims  to  explain  the  innovations  implemented  on  the  TITAS particularly related to learning strategies in the University of Malaya and to look at students' perceptions of learning strategy innovations that  incorporate  the  elements  of  Soft  Skills  (KI)  and  their achievements in obtaining such KI. As a preliminary study, only two elements of the KI have been focused  which are the teamwork and communication skills. The research method used is a library study to explain the implementation of the TITAS courses and to analyze the students’  achievement  in  this  course.  The  questionnaires  are distributed to 120 students who had taken the TITAS course and the findings  have  been  analyzed  descriptively  in  terms  of  percentage and  frequencies.  The  results  of  this  study  showed  that  students have  positive  perceptions  on  innovation  in  learning  strategies  and assessment  methods  implemented.  This  has  also  had  a  positive impact  on  the  achievement  of  the  coursework  and  their  KI achievement.  Students'  perception  of  the  KI  assessment  is  also positive. Students have no problems to work in group that consist of multicultural  and  diverse  backgrounds.  They  are  less  interested  in carrying  out  written  reports  compared  to  the  assignment  than  they find to be more enjoyable mainly involving the off-campus activities.
Keywords: TITAS Subjects, inovation, strategy in teaching soft skills.

## Pendahuluan
Di  Universiti  Malaya,  mata  pelajaran  Pengajian  Umum  (MPU) diurus  di  Pusat  Latihan Intern dan  Pengayaan  Akademik  (CITrA) iaitu  terdiri  daripada  mata  kuliah  TITAS,  Hubungan  Etnik,  Asas Pembudayaan  Keusahawanan  dan  Pengenalan  kepada  Malaysia. Ini  bersesuaian  dengan  salah  satu  objektif  CITrA  yang  ingin meningkatkan  peluang  dan platform untuk  memupuk  sikap kerohanian,  ketinggian  akhlak  dan  identitas  nasional  dengan menawarkan  pelbagai  kursus  yang  mempunyai  unsur  perluasan ilmu  ( broadbase  knowledge ),  berbilang  dan  merentas  bidang ( multidisciplinary and transdisciplinary ).
Matlamat  CITrA  ke  arah  pendidikan  holistik  adalah bersandarkan  kepada  rasional  bahawa  sistem  dunia  masa  kini yang  menyebabkan  berlakunya  pemampatan  jarak  dan  ruang serta  proses  kesertamertaan  yang  digambarkan  melalui pergerakan  material,  manusia  dan  nilai  yang  telah  melintasi sempadan negara. Fenomena ini mempengaruhi sistem kehidupan termasuk  kerohanian,  jasmani,  pemikiran  dan  amalan  seharian dalam  aspek  politik,  ekonomi,  sosial  dan  pendidikan.  Ia  turut mempengaruhi  makna  dan  realiti  tentang  semua  aspek kemanusiaan  dan  fizikal  seperti  keadilan,  kebebasan,  hak  asasi dan  demokrasi.  Penerapan  nilai  dan  realiti  baharu  sama  ada positif  dan  negatif  akan  mempengaruhi  pemikiran,  interaksi, tingkahlaku dan moral. Sehubungan dengan tantangan yang perlu dihadapi oleh calon graduan ini, keperluan untuk mempersiapkan mereka  dalam  pelbagai  aspek  sama  ada  mental,  fizikal,  spiritual dan  sebagainya  adalah  diutamakan  bagi  membolehkan  mereka untuk kekal berdaya saing.
Sehubungan  itu,  adalah  amat  perlu  bagi  pihak  universitas untuk  menyesuaikan  strategi  pembelajaran  dan  kaedah  penilaian
MPU  agar  mampu  mencapai  hasil  pembelajaran  seterusnya matlamat  pendidikan  negara.  Oleh  itu,  inovasi  telah  dilakukan terhadap  strategi  pembelajaran  dan  metode  penilaian  yang  mana sebelum ini adalah berorientasikan kepada peperiksaan sahaja.

## Keperluan Terhadap Inovasi
Bukan  mudah  untuk  menyediakan  sesuatu  kurikulum  yang relevan  dengan  keperluan  semasa.  Perubahan  pantas  dalam bidang  teknologi  dan  maklumat  seringkali  menuntut  peningkatan ilmu  dan  kemahiran.  Kegagalan  institusi  pengajian  tinggi menyediakan  kurikulum  yang  relevan  dengan  keperluan  semasa dari pihak industri akan menyebabkan graduan yang dikeluarkan tidak mempunyai daya pasaran (Muhamad Rahimi Osman, 2010). Tanggungjawab  yang  diberikan  kepada  mata  kuliah  ini  bukan sekadar untuk memberikan ilmu pengetahuan kepada para pelajar tetapi  juga  perlu  diiringi  dengan  kemahiran  hubungan  sosial dalam  kalangan  pelajar  yang  terdiri  daripada  pelbagai  kaum diterapkan  di  dalamnya.  Interaksi  adalah  satu  elemen  penting dalam memantapkan ketamadunan manusia.
Sejarah  ketamadunan  yang  dibina  oleh  manusia  sejak zaman  Nabi  Adam  menyaksikan  proses  interaksi  yang  sentiasa berterusan.  Interaksi  dari  sudut  pengajian  tamadun  bermaksud hubungan,  pertemuan,  komunikasi  dan  sebagainya  antara individu,  kelompok,  masya-rakat  dan  seterusnya  negara.  Secara realitasnya  interaksi  yang  berlaku  ialah  antara  individu  dengan masyarakat  yang  mewakili  tamadun  tersebut.  Interaksi  tidak semestinya  berlaku  kerana  tujuan  tertentu,  malah  ia  boleh berlaku  secara  tidak  langsung  sama  ada  di  peringkat  nilai,  idea, institusi  dan  insan  (Tamadun  Islam  dan  Tamadun  Melayu,  2006; Tamadun Islam dan Tamadun Asia, 2001).
Bagi  memastikan  bahawa  metode  penyampaian  menghasil- kan  pembelajaran  yang  berkualitas,  inovasi  terhadap  pendekatan pengajaran  perlu  dilakukan  dan  membuat  perubahan  terhadap kaedah  yang  digunakan.  Terdapat  beberapa  teori  yang  berkait rapat  dengan  aktivitas  P&P  antaranya  ialah  behaviorisme, kognitivisme  dan  konstruktivisme.  Antara  teori  yang  dinyatakan, teori  konstruktivisme  sejajar  dengan  pendekatan  pengajaran  dan pembelajaran  yang  berkesan.  Teori  konstruktivisme  berdasarkan andaian  bahawa  manusia  membentuk  perspektif  tentang  dunia mereka  sendiri  melalui  pengalaman  masing-masing  (Schuman, 1996).  Teori  ini  telah  dipelopori  oleh  Bartlett  diikuti  oleh  Bruner, Ulrick, Neiser, goodman, Kant, Kuhn, Dewey, Habermas dan Piaget (Good & Brophy, 1990).
Walau  apa  pun  metode  penyampaiannya,  tenaga  pengajar perlu  memastikan  bahawa  setiap  sesi  pengajaran  dan pembelajaran siswa perlu sentiasa aktif dan mengambil bahagian. Pembelajaran  tidak  semestinya  berlaku  sewaktu  sesi  bersemuka antara  tenaga  pengajar  dan  siswa  sahaja.  Bahkan,  pembelajaran boleh  berlaku  di  mana-mana  sahaja  termasuk  di  luar  sesi bersemuka  atau  ruang  kuliah.  Oleh  itu,  tenaga  pengajar  perlu memberikan  ruang  dan  peluang  kepada  siswa  di  luar  sesi bersemuka dengan memberi tugasan. Siswa diberi peluang untuk meneroka  pembelajaran  kendiri.  Seseorang  tenaga  pengajar  boleh mempelbagaikan  aktivitas  termasuk  perbincangan,  pembentang- an, sesi soal jawab, aktivitas refleksi dan sebagainya yang memberi ruang  dan  peluang  kepada  siswa  untuk  meneroka  potensi kemahiran  insaniah  mereka  dalam  setiap  sesi  pengajaran  dan pembelajaran (Jamaludin Haji Badusah, 2009).
Keseimbangan  dalam  aspek  ilmu  pengetahuan  dan kemahiran  hidup  adalah  perlu  bagi  memastikan  seseorang
individu  itu  berfungsi  dengan  baik  dalam  keluarga  dan masyarakat  (Andreas  Totu,  2010).  Persoalan  mengenai  aspek tersebut  dan  didikan  yang  seharusnya  diberikan  bagi membolehkan  seseorang  itu  hidup  dengan  baik  di  tempat  kerja dan juga di rumah telah dibincang oleh Martin (1994),
...  this  is  now  the  overriding  question:  How  can  we  educate both  the  men  and  women  for  carrying  out  the  productive  and reproductive  processes  in  society,  for  living  well  in  both  the public world of work and private world of home.
Bagi  mencapai  keseimbangan  tersebut  mata  kuliah  TITAS yang  dilaksana  telah  memasukkan  elemen-elemen  yang  dilihat mampu untuk menghasilkan individu berfungsi seperti mana yang diinginkan. Mata kuliah TITAS telah dilengkapkan dengan elemen kemahiran  insaniah  iaitu  kerja  berpasukan  (team  work)  dan kemahiran berkomunikasi.  Memandangkan mata kuliah ini wajib diikuti  oleh  kesemua  pelajar,  maka  kepentingan  mata  kuliah TITAS  sebagai  mata  kuliah  wajib  universiti  tidak  seharusnya dipandang  rendah.  Syed  Hussein  Alatas  (1998)  pernah  menyebut tentang kepentingan mata kuliah seperti ini,
It is not a mere distribution of disparate knowledge taken from here and there simply to meet the requirement of a degree. It is selecting  attention  on  definite  themes  in  an  analytic  and intellectual  fashion,  not  covered  by  professional  disciplines, the  goals  of  which  are  not  to  develop  a  career  but  to  develop the  total  personality.  It  is  not  the  intention  to  teach  a  little  of everything but to teach enough of certain things.
Pandangan ini juga dinyatakan oleh Muhamad Rahimi Osman (2010)  bahawa  mata  kuliah  pengajian  umum  atau  mata  kuliah wajib  universitas  tidak  boleh  dijadikan  satu  program  sampingan, sebaliknya  ia  perlu  dilihat  sebagai  satu  mata  kuliah  yang  perlu dilaksanakan  secara  serius  dan  berkesan.  Ini  adalah  kerana
kursus-kursus  ini  berkait  rapat  dengan  aspek  nilai  dan kemanusiaan  yang  dapat  membina  jati  diri  bangsa.  Kajian  ini dijalankan bagi mencapai beberapa objektif iaitu:
1. Menjelaskan pelaksanaan inovasi terhadap mata kuliah TITAS.
2. Mengenalpasti  persepsi  mahasiswa  dalam  inovasi  strategi pembelajaran dan KI yang diterapkan.
3. Menganalisis  keberkesanan  inovasi  melalui  pencapaian mahasiswa dalam KI kursus.

## Metode Penelitian
Kajian  ini  dijalankan  ke  atas  120  orang  pelajar  Universitas Malaya daripada satu semester sahaja iaitu pada  Semester 1 sesi 2018/2019.  Riset  ini  merupakan  satu  kajian  rintis  yang  mana menurut Polit et. al. (2001; Abd. Majid Konting, 2003), kajian rintis merujuk kepada versi kajian kecil atau percubaan yang dilakukan sebagai  persediaan  untuk  kajian  yang  lebih  besar  atau  utama. Bagi  mencapai  objektif  pertama  dan  ketiga,  riset  perpustakaan digunakan  iaitu  menjelaskan  tentang  pelaksanaan  kursus  TITAS khususnya  mengenai  kaedah  P&P  dan  menganalisis  pencapaian pelajar  dalam  KI  kursus  ini.  Bagi  objektif  kedua,  dapatan  riset adalah  secara  deskriptif  iaitu  dalam  bentuk  peratusan  dan kekerapan  atau  frekuensi  untuk  menganalisis  data.  Responden merupakan  pelajar  tahun  1  yang  mengikuti  kursus  TITAS  di Universiti  Malaya.  Jumlah  keseluruhan  mahasiswa  yang  men- daftar  mata  kuliah  tersebut  pada  semester  1,  sesi  2018/2019 adalah seramai 1420 orang.
Tinjauan  persepsi  dilakukan  bagi  mendapatkan  gambaran minat,  keinginan  dan  pengetahuan  mahasiswa  terhadap pelaksanaan  strategi  pembelajaran  kursus  TITAS.  Diane  &  Rolf  A Zwaan  (t.t)  berpegangan  kepada  teori  bahawa  proses  mental
manusia  disokong  oleh  persepsi  dan  tindakan.  Dengan  kata  lain, struktur  kognitif  manusia  berkembang  daripada  persepsi tindakannya (Zarina Muhammad, 2010). Manakala sikap memain- kan  peranan  penting  untuk  mencapai  kejayaan  di  dalam  sesuatu perkara  atau  usaha.  Sikap  dibentuk  daripada  pengalaman  dan persepsi  seseorang  terhadap  sesuatu  perkara  atau  fenomena. Persepsi  seseorang  itu  terhadap  sesuatu  perkara  akan  akan membentuk sikap mereka terhadap perkara tersebut. Sikap adalah sesuatu yang mempengaruhi seseorang individu di dalam memberi nilai  terhadap  simbol  objek  atau  apa  yang  disukai  atau  tidak. Seterusnya  sikap  adalah  sesuatu  yang  terhasil  dari  perasaan, kepercayaan  atau  pemikiran  seseorang  terhadap  objek  psikologi (Azizi  Haji  Yahaya,  t.t).  Ini  bermakna,  persepsi  mahasiswa terhadap  mata  kuliah  TITAS  akan  membentuk  sikap  mereka terhadap elemen-elemen KI.
Pada bahagian awal dapat hasil riset akan dihurai mengenai perlaksanaan mata kuliah TITAS sebagaimana yang dinyatakan di dalam  objektif  pertama  riset.  Metode  yang  digunakan  adalah metode  perpustakaan  iaitu  kupasan  dan  huraian  berdasarkan kepada  Buku  Panduan  CITrA,  dokumen Malaysian  Quality Framework (MQF)  mata  kuliah  TITAS  dan  tulisan  mengenai  mata kuliah TITAS berdasarkan pengalaman daripada Institut Pengajian Tinggi  (IPT)  lain  dalam  melaksanakan  mata  kuliah  ini. Pengumpulan  maklumat  dilakukan  melalui  borang  soal  selidik yang ditadbir sendiri oleh pelajar. Soal selidik dibahagikan kepada tiga  bahagian  iaitu  A.  Persepsi  mahasiswa  terhadap  strategi pembelajaran, B. Persepsi mahasiswa terhadap Kerja Berpasukan, C.  Dan  Persepsi  mahasiswa  terhadap  Kemahiran  Berkomunikasi. Manakala  pencapaian  mahasiswa  terhadap  KI  kerja  berpasukan akan  dilakukan  analisis  terhadap  kriteria  Aplikasi  Nilai  dalam
Kerja  Kumpulan  yang  terdapat  dalam  pemarkahan  kerja.  Bagi  KI kemahiran  berkomunikasi  dilihat  kepada  pembentangan.  Analisis data  yang  telah  digunakan  adalah  analisis  berbentuk  deskriptif. Data-data  dihuraikan  menggunakan  nilai  frekuensi  atau kekerapan dan  peratusan.

## Hasil Penelitian
Pelaksanaan  P&P  mata  kuliah  TITAS  di  Universiti  Malaya sebelum  ini  menggunakan  strategi  pembelajaran  berasaskan kuliah,  kerja  lapangan  dan  pembentangan.  Kuliah  akan disampaikan  oleh  dosen  dari  minggu  pertama  hingga  minggu kesepuluh  dan  diikuti  dengan  pembentangan  hasil  tugasan  pada minggu  kesebelas  hingga  keempat  belas.  Manakala  bagi  strategi pembelajaran  kerja  kursus  pula  terdiri  daripada  dua  bahagian iaitu melalui hasil tugasan kerja kursus dan pembentangan.  Kerja kursus  ini  perlu  dilakukan  berdasarkan  riset  lapangan  bagi memberi  peluang  kepada  pelajar  untuk  membuat  kajian  dan pemerhatian sendiri tentang ilmu ketamadunan di Malaysia. Salah satu  tujuan  utama  mata  kuliah  TITAS  ialah  untuk  menyumbang kepada  pencapaian  cita-cita  negara  untuk  mewujudkan perpaduan  dan  keharmonian  dalam  kalangan  rakyat  negara  ini (Modul Pengajian Tamadun Islam dan Tamadun Asia, 2009).
Mata  kuliah  TITAS  yang  dilaksanakan  bermula  semester  1 sesi  2015/2016  melakukan  beberapa  perubahan  dari  beberapa aspek  hasil  daripada  kajian  terdahulu  yang  memperlihatkan kelemahan  dalam  mencapai  kemahiran  insaniah  tertentu. Kemahiran  insaniah  yang  diterapkan  adalah  kemahiran berkomunikasi, kerja berpasukan dan etika dan moral profesional. Penambahan elemen etika dan moral profesional dalam kursus ini adalah  bersesuaian  dengan  matlamatnya  yang  menerapkan  nilai-
nilai  dan  persefahaman  antara  pelbagai  budaya  melalui  kaedah pembelajaran kuliah, lawatan sambil belajar, kerja kursus,  dialog dan  pembentangan  (Pemetaan:  Kursus  –  Kemahiran  Insaniah, Dokumen MQF).
Hasil  Pembelajaran  mata  kuliah  yang  ketiga  iaitu “Menunjukkan  kebolehan  berinteraksi  dan  berdialog  peradaban sesama  serta  berlainan  budaya”  amat  menekankan  kepada kepentingan  para  pelajar  untuk  memperolehi  elemen  kemahiran insaniah  dari  segi  berkomunikasi  dan  kerja  berpasukan (Penyelarasan  Hasil  Pembelajaran  Kursus–Program,  Strategi Pembelajaran dan Kaedah Penilaian, Dokumen MQF).
Mahasiswa diharapkan agar berkebolehan dalam perunding- an  dan  berupaya  mencapai  persetujuan.  Mereka  seharusnya berupaya  untuk  memahami  pandangan  dan  pendapat  rakan perbincangan untuk menerima atau menolak sebarang keputusan kumpulan.  Tiga  elemen  kemahiran  berkomunikasi  yang  perlu dikuasai  oleh  pelajar    terdiri  daripada  CS1,  CS2  dan  CS3.  CS1 ialah kebolehan menyampaikan idea dengan terang, berkesan dan dengan  penuh  keyakinan,  secara  lisan  dan  bertulis.  CS2  ialah kebolehan  mengamalkan  kemahiran  mendengar  yang  aktif  dan memberikan maklum balas. Serta kebolehan CS3 iaitu kebolehan untuk  membuat  pembentangan  yang  terang  dengan  penuh  yakin bersesuaian dengan tahap pendengar. Kesemua ini adalah elemen kemahiran insaniah yang diterapkan di dalam mata kuliah TITAS di  Universiti  Malaya  (Panduan  Taksonomi  Pengajaran  dan Pembelajaran & Elemen Kemahiran Insaniah, 2010; ).
Kemahiran  kerja  berpasukan  (TS)  melibatkan  kebolehan untuk  bekerjasama  dengan  orang  lain  daripada  pelbagai  latar belakang sosiobudaya untuk mencapai matlamat yang sama. Kerja berpasukan  bermaksud  kerja  yang  dilaksanakan  oleh  individu
yang  mempunyai  ciri  yang  berbeza  yang  bekerja  dalam  satu kumpulan  yang  mempunyai  matlamat  yang  sama  untuk menyiapkan  sesuatu  tugasan.  Terdapat  lima  elemen  kamhiran insaniah  kerja  berpasukan  menurut  modul  kemahiran  insaniah. Tiga  daripadanya  ialah  kemahiran  insaniah  mesti  iaitu  TS1,  TS2 dan  TS3.  TS1  ialah  kebolehan  untuk  membinca  hubungan  yang baik,  berinteraksi  dengan  orang  lain  dan  bekerja  secara  efektif bersama  mereka  untuk  mencapai  objektif  yang  sama.  TS2  ialah kebolehan  untuk  memahami  dan  mengambil  peranan  bersilih ganti  antara  ketua  kumpulan  dan  ahli  kumpulan  dan  TS3  ialah kebolehan untuk mengenal dan menghormati sikap, kelakuan dan kepercayaan orang lain (Jamaludin Haji Badusah, 2009; Panduan Taksonomi  Pengajaran  dan  Pembelajaran  &  Elemen  Kemahiran Insaniah, 2010; MQF 2 nd Edition, 2017).
Pada  sesi  2018/2019  strategi  pembelajaran  yang  di- laksanakan  adalah  pelbagai  dan  memantapkan  lagi  dari  segi penerapan  dan  penilaian  kemahiran  insaniah  tersebut.  Strategi pembelajaran  yang  dimaksudkan  adalah  lawatan  ilmiah,  kerja kursus  dan  pembentangan.  Kaedah  penilaiannya  adalah  melalui ulasan lawatan ilmiah, sesi dialog, hasil kerja kursus dan pemben- tangan  (Penyelarasan  Hasil  Pembelajaran  Kursus–Program,  Stra- tegi Pembelajaran dan Kaedah Penilaian, Dokumen MQF).
Berdasarkan kepada Hasil Pembelajaran Kursus yang kedua iaitu  “Mengaplikasikan  nilai-nilai  murni  yang  dikongsi  bersama bagi  memantapkan  sahsiah,  semangat  persefahaman  dan  saling menghormati  antara  pelbagai  tamadun  dan  agama”,  jelaslah bahawa  elemen  etika  dan  moral  profesional  amat  perlu  menjadi kemahiran insaniah yang diterapkan di dalam kursus ini. Elemen ini akan dinilai melalui strategi pembelajaran lawatan ilmiah, kerja kursus  dan  pembentangan.  Manakala  empat  metode  penilaian
digunakan  iaitu  ulasan  lawatan  ilmiah,  sesi  dialog,  kerja  kursus dan  pembentangan  (Penyelarasan  Hasil  Pembelajaran  Kursus  – Program,  Strategi  Pembelajaran  dan  Kaedah  Penilaian,  Dokumen MQF).
Setiap  daripada  tugasan  yang  diberikan  adalah  secara berkumpulan.  Bagi  memperolehi  hasil  tugasan  yang  baik,  elemen kerja  berpasukan  dan  kemahiran  berkomunikasi  adalah  amat perlu  ditekankan  oleh  mahasiswa  sepanjang  proses  menyiapkan tugasan.  Kerja  berkumpulan  adalah  asas  kepada  membina  ke- mahiran  kerja  berpasukan.  Bagi  membolehkan  mahasiswa  mem- perolehi  kemahiran  tersebut  kerja  kursus  atau  tugasan  perlu dilakukan secara berkumpulan yang mana setiap kumpulan mesti terdiri daripada pelbagai etnik.
Selain  itu,  mahasiswa  juga  akan  dinilai    semasa pembentangan.  Mahasiswa  yang  mendengar  perlu  memberi perhatian dan mengenengahkan soalan atau kemusykilan kepada kumpulan yang membentang. Keberkesanan interaksi akan dilihat dari  segi  cara  melontarkan  soalan  dan  menjawab  dengan berhemah.  Mahasiswa  perlu  belajar  mengawal  suasana  untuk mengelakkan sebarang ketegangan yang mungkin berlaku semasa berlangsungnya  sesi  ini.  Melalui  pengalaman  ini  pelajar  akan dapat  belajar  bertolak  ansur  dan  memilih  cara  berkomunikasi yang lebih baik bagi membentuk interaksi yang harmoni.
Di  dalam  strategi  pembelajaran  ini  juga  telah  ditambah lawatan  ilmiah.  Lawatan  ini  adalah  berdasarkan  kepada pemahaman  budaya,  agama  kaum  yang  pelbagai  dan  isu-isu semasa di Malaysia. Lawatan ini akan dilakukan di tempat-tempat ibadah,  pusat  kebudayaan,  badan  kebajikan,  agensi  yang menangani  isu  sosial  dan  sebagainya.  Matlamat  utama  aktivitas ini dilakukan adalah untuk memberi pendedahan dan pengalaman
kepada  mahasiswa.  Semasa  lawatan  tersebut  sesi  dialog  akan diadakan  dengan  pihak  yang  mengendalikan  tempat  lawatan tersebut  bagi  membolehkan  pemahaman  yang  lebih  mendalam mengenai  satu-satu  perkara  yang  selama  ini  hanya  bersifat persepsi sahaja.
Seharusnya  di  akhir  proses  pengajaran  dan  pembelajaran ini,  elemen  moral  dan  etika  profesional  yang  merupakan  elemen kemahiran  insaniah  yang  baru  diterapkan  ini  akan    diperolehi mahasiswa. Secara makro, aspek moral dijadikan panduan untuk menjadikan  seorang  itu  insan  yang  bermoral  tetapi  secara  mikro, seseorang hanya dianggap bermoral apabila pemikiran, emosi dan tingkah  lakunya  konsisten  dalam  melakukan  perkara-perkara yang  diterima  dalam  masyarakat  Malaysia  (Vishalache  Bala- krishnan,  2009).  Sehubungan  itu,  ia  berkait  dengan  etika.  Etika merupakan  sebahagian  daripada  cara  manusia  berurusan  dalam kehidupan  seharian,  maka  ia  sangat  penting  kepada  individu, keluarga,  organisasi  dan  masyarakat.  Bahkan  dilihat  dalam konteks  sejagat,  ia  sangat  penting  kepada  manusia  seluruhnya (Ibrahim Mamat, 2000).
Kementerian  Pengajian  Tinggi  telah  menggariskan  bahawa para  pelajar  seharusnya  mempunyai  etika  dan  prinsip  yang  jelas terhadap  sebarang  tindakan  mereka.  Tingkah  laku  mereka seharusnya  selari  dengan  etika  dan  budaya  masyarakat. Mahasiswa  juga  harus  mampu  membuat  keputusan  yang  tidak mementingkan  diri  sendiri  dan  anggota  keluarga  apabila memberikan  pertimbangan  dalam  masyarakat  (Jamaludin  Haji Badusah,  2009).  Oleh  itu,  dengan  strategi  pembelajaran  yang pelbagai  dari  segi  aktivitas  dan  melibatkan  tugasan  berkumpulan akan  membolehkan  para  mahasiswa  melalui  sendiri  pengalaman berinteraksi  dengan  ahli-ahli  kumpulan  yang  terdiri  daripada
pelbagai  kaum.  Lawatan  ilmiah  yang  dilakukan  juga  akan memantapkan lagi pemahaman tentang budaya dan tamadun lain serta  ini  memberi  kesan  kepada  tingkah  laku  mereka  apabila berada di dalam situasi yang berbeza daripada budaya asal.
Riset  ini  juga  bertujuan  untuk  mengenalpasti  persepsi mahasiswa  terhadap  pelaksanaan  strategi  pembelajaran  dan kaedah  penilaian  yang  digunakan  dan  KI  yang  ingin  diterapkan. Strategi  pembelajaran  yang  menjadi  fokus  adalah  lawatan  ilmiah, kerja kursus dan pembentangan. Sebagai satu kajian awal hanya dua  elemen  KI  yang  menjadi  fokus  iaitu  kemahiran  kerja berpasukan dan kemahiran berkomunikasi. Seterusnya, pencapaian  mahasiswa  dalam  memperolehi  KI  ini  akan  dianalisis untuk  melihat  keberkesanan  strategi  pembelajaran  yang digunakan di dalam kursus ini.
Jadual 1: Persepsi Mahasiswa Terhadap Strategi Pembelajaran
(Kaedah Penilaian) Bil. Item STS TS AS S SS f % f % f % f % f % 1. Lawatan Ilmiah 5 4.1 10 8.3 12 10.0 68 56.6  25 20.8 2. Tugasan 20  16.6 15  12.5  15 12.5 60 50.0  20 16.6 3. Pembentangan 5 4.1 10 8.3 8 6.6 65 54.1  32 26.6
Berdasarkan  jadual  1,    dapat  dilihat  bahawa  sebahagian besar  mahasiswa  bersetuju  dengan  kerja  kursus  yang  perlu dilaksanakan oleh mereka. Bagi aktivitas lawatan ilmiah, seramai 68  (56  peratus)  mahaiswa  tidak  menghadapi  masalah  untuk melaksanakan kerja kursus tersebut. Manakala, 25 (20.8 peratus) mahasiswa  lagi  sangat  setuju  dengan  aktiviti  lawatan  ilmiah. Walau bagaimanapun, 12 (10 peratus) mahasiswa lagi agak setuju dengan  lawatan  ilmiah  ini,  diikuti  seramai  15  (12.5  peratus) mahasiswa tidak bersetuju dengannya dan seramai 5 (4.1 peratus)
mahasiswa  amat  tidak  bersetuju  dengan  pelaksanaan  lawatan ilmiah.  Bagi  kerja  kursus  lain  iaitu  tugasan,  seramai  60  (50 peratus) mahaiswa setuju dan 20 (16.6 peratus) mahasiswa amat setuju  dengan tugasan ini.
Pembentangan  pula  menunjukkan  seramai  65  (54.1 peratus) mahasiswa setuju dan 32 (26.6 peratus) mahasiswa amat setuju  dengan  tugasan  tersebut.  Keadaan  ini  disebabkan  oleh penglibatan  mahasiswa  di  dalam  aktivitas  di  luar  kelas  dan mereka  menghasilkan  laporan  berbentuk  video.  Aktivitas  seperti ini  memang  digemari  oleh  mahasiswa  yang  mana  mereka  perlu berkunjung ke tempat-tempat yang menarik dan baharu.
Setiap aspek KI yang dinilai dalam pelaksanaan kerja kursus juga  perlu  dilihat  bagi  memastikan  keberkesanan  kesepaduan atau  penerapan  KI.  Di  dalam  jadual  2,  bagi  KI  kerja  berpasukan disebut  sebagai  aplikasi  nilai  dalam  kerja  kumpulan  dan  telah dibahagikan  kepada  tiga  kriteria  iaitu  mengikut  CS1,  CS2  dan CS3.
Jadual 2 : Persepsi Mahasiswa terhadap KI Kerja Berpasukan
Bil. Item STS TS AS S SS f % f % f % f % f % 1. Membina hu- bungan baik, berinteraksi dan bekerja secara efektif. 10 8.3 10 8.3 25 20.8  57  47. 5 18  15.0 2. Memahami  dan mengambil peranan bersilih ganti antara ketua dan ahli. 40  33.3 60  50.0 10 8.3 10  8.3 0 0 3. Mengenal, menghormati sikap,  kelakuan dan keperca- yaan 5 4.1 5 4.1 35 29.2  65  54. 2 10 8.3
Jadual  2  menunjukkan  bahawa  kriteria  mengenal, menghormati  sikap,  kelakuan  dan  kepercayaan  orang  lain adalah perkara  yang  paling  tinggi  berlaku  dan  dipersetujui  oleh mahasiswa  sebagai  aspek  penilaian  dalam  kerja  berpasukan. Seramai  65  (54.2  peratus)  mahasiswa  bersetuju,  10  (8.3  peratus) mahasiswa amat bersetuju dan 35 (29.2 peratus) mahasiswa agak setuju  bahawa  aspek  tersebut  berlaku  dan  dilaksanakan  dalam kumpulan  mereka.  Bagi  membina  hubungan  baik,  berinteraksi, bekerja  secara  efektif  menunjukkan  seramai  57  (47.5  peratus) mahasiswa bersetuju, 10 (15 peratus) mahasiswa sangat bersetuju dan 25 (20.8 peratus) mahasiswa agak bersetuju terhadap kriteria ini  untuk  dinilai  dan  mereka  telah  melaksanakannya  di  dalam kerja berkumpulan.
Namun  begitu,  bagi  aspek  memahami  dan  mengambil peranan  bersilih  ganti  antara  ketua  dan  ahli  didapati  tidak dipersetujui  oleh  sebahagian  besar  mahasiswa.  Seramai  60  (50 peratus)  mahasiswa  tidak  bersetuju  dan  40  (33.3  peratus) mahasiswa  sangat  tidak  setuju  serta  tidak  melaksanakan  atau berlaku  di  dalam  kerja  berpasukan.  Pelaksanaan  kerja  kursus telah  mendorong  mahasiswa  untuk  berinteraksi  dengan  ahli kumpulan dengan lebih berkesan sepanjang proses menghasilkan tugasan.
Mereka  dapat  bertingkahlaku  saling  menghormati,  bertolak ansur  dan  bekerjasama  dengan  ahli  kumpulan  walaupun  terdiri daripada  rakan-rakan  yang  berbeza  latar  belakang.  Berikutnya adalah dapatan kajian mengenai persepsi mahasiswa terhadap KI kemahiran  berkomunikasi.  Berdasarkan  jadual  3,  ketiga-tiga kriteria  yang  dinilai  menunjukkan  keputusan  yang  hampir  sama diberikan oleh mahasiswa.

## Jadual 3 : Persepsi Mahasiswa terhadap KI Kemahiran
Berkomunikasi
Bil. Item STS TS AS S SS f % f % f % f % f % 1. Menyampaikan idea dengan terang, berkesan dan dengan penuh keyakinan secara lisan dan bertulis. 2 1.6  10  8.3  22  18.3 66  55.0  20 16.6 2. Mendengar dengan aktif dan memberi maklum balas. 2 1.6  10  8.3  20  16.6 68  56.6  20 16.6 3. Pembentangan yang terang, penuh yakin bersesuaian dengan tahap pendengar. 2 1.6  10  8.3  20  16.6 66  55.0  22 18.3
Kebolehan  mendengar  dengan  aktif  dan  memberi  maklum balas  adalah yang  paling  tinggi    mendapat  respon  daripada mahasiswa  dari  segi  pelaksanaannya  iaitu  seramai  68  (56.6 peratus)  mahasiswa  yang  bersetuju,  20  (16.6  peratus)  mahasiswa sangat setuju. Bagi kebolehan  menyampaikan idea dengan terang, berkesan  dan  dengan  penuh  keyakinan  secara  lisan  dan  bertulis seramai 66 (55 peratus) yang bersetuju dan 20 (16.6 peratus) agak setuju  dengan  aspek  ini  sebagai  elemen  yang  dinilai  dan  telah dilaksanakan semasa pembentangan.
Begitu  juga  dengan  kebolehan  membentang  dengan  terang, penuh  yakin  bersesesuaian  dengan  tahap  pendengar  yang menunjukkan  seramai  66  (55  peratus)  mahasiswa,  seramai  22 (18.3  peratus)  mahasiswa  lagi  sangat  bersetuju  dan  20  (16.6 peratus)  mahasiswa  agak  setuju  dengan  elemen  ini  untuk  dinilai serta  telah  dilaksanakan  oleh  mereka.  Kerjasama  yang  tinggi ditunjukkan  oleh  mahasiswa  semasa  membentangkan  hasil  kerja
kursus  mereka.  Pencapaian  mahasiswa  dilihat  berdasarkan kepada  hasil  analisis  pencapaian  KI  yang  diperoleh  daripada kaedah penilaian kerja kursus yang telah dilaksanakan.
Jadual 4: Pencapaian Pelajar dalam Kemahiran Insaniah Bil. Item f % 1. Kemahiran Kerja Berpasukan  120 100 2. Kemahiran Berkomunikasi 120 100
Berdasarkan Jadual  4, keseluruhan  mahasiswa  iaitu  120 orang  atau  100%  mencapai  KI  kerja  berpasukan  yang  telah ditetapkan.  Begitu  juga  dengan  KI  kemahiran  berkomunikasi menunjukkan  kesemua  mahasiswa  mencapai  kriteria  yang  telah ditetapkan  dalam  penilaian  yang  mana  ia  adalah  berdasarkan kepada  pembentangan  kerja  kursus  yang  dilaksanakan  oleh  para mahasiswa  tersebut.  Memandangkan  persepsi  mahasiswa terhadap  strategi  pembelajaran  dan  metode  penilaian  yang  baik, ini  telah  memberi  kesan  yang  baik  juga  kepada  pencapaian  yang diperoleh dalam penilaian kerja kursus dan pencapaian KI mereka. Didapati  bahawa  metode  tidak  menghadapi  masalah  dalam melaksanakan tugasan secara berkumpulan yang terdiri daripada pelbagai  etnik  dan  latar  belakang.  Mereka  juga  kurang  berminat untuk  melaksanakan  tugasan  berbentuk  laporan  bertulis berbanding  tugasan  yang  dilihat  lebih  menyeronokkan  seperti lawatan  ilmiah  dan  menghasilkan  video.  Oleh  itu,  seharusnya strategi  pembelajaran  dan  kaedah  penilaian  perlu  dipelbagaikan oleh  pelaksana  mata  kuliah  TITAS  bagi  memastikan  ia  kekal relevan dan mantap sebagai medium dalam menyampaikan hasrat matlamat  pelaksanaan  kursus  ini  di  institut  pengajian  tinggi  di Malaysia.

## Simpulan
Inovasi terhadap P&P dan pelaksanaan mata kuliah TITAS di Universitas  Malaya  adalah  untuk  membantu  menerapkan kemahiran  insaniah  tertentu.    Inovasi  ini  bertujuan  untuk meningkatkan  dan  memantapkan  kebolehan    berinteraksi  dalam kalangan  mahasiswa  khususnya  dari  segi  kemahiran  kerja berkumpulan,  berkomunikasi  dan  penguasaan  terhadap  elemen moral dan etika profesional. Namun, sebagai riset awal hanya dua elemen KI yang dinilai iaitu iaitu kemahiran kerja berpasukan dan kemahiran berkomunikasi.  Melalui P&P yang lebih jelas hala tuju dan mantap strategi pembelajarannya, mata kuliah ini akan lebih berjaya menerapkan elemen KI dan sekaligus memupuk kesedaran dalam  kalangan  mahasiswa  mengenai  nilai-nilai  sejagat  serta menyatukan  mahasiswa  yang  terdiri  daripada  latar  belakang budaya yang berbeda. Kesedaran yang mendalam mengenai nilai- nilai  sejagat  membantu  memupuk  kesefahaman  dalam  sesebuah masyarakat.  Kesedaran  ini  mempunyai  nilai  pendidikan  yang tinggi  dalam  membentuk  kesejahteraan  dalam  kalangan masyarakat  Malaysia  yang  berbilang  kaum,  agama,  bahasa,  dan budaya.

## Daftar Pustaka
Abd.  Aziz  Abd.  Talib.  (2000). Pedagogi  Bahasa  Melayu:  Prinsip, Kaedah  dan  Teknik .  Kuala  Lumpur:  Utusan  Publications  & Distributors Sdn. Bhd.
Abdul Latif Samian dan Mohamad Sabri Haron. (2000). Pengajian Umum  di  Alaf  Baru.  Dalam  Wan  Kamal  Mujani  (eds.). Tamadun  Islam  DalamPendidikan  Liberal:  Pendekatan  Yang Sewajarnya  Pada  Alaf  Baru .  Cet.  1.  Bangi:  Pusat  Pengajian Umum UKM.
Andreas  Totu  (2010).  Pusat  Penataran  Ilmu  dan  Bahasa: Pengalaman  dan  Cabaran.  Dalam MALIM  -  Jurnal  Pengajian Umum Asia Tenggara. Vol. 11. Bangi: Pusat Pengajian Umum, UKM.
Good,  T.  L.  &  Brophy,  J.  E.  (1990). Educational  Psychology:  a realistic approach . White Plains: Longman.
Hashim  Hj.  Musa.  (2005).  Ke  Arah  Pengajaran  TITAS  dan Hubungan  Etnik  Yang  Holistik.  Dalam Prosiding  Seminar Pemantapan  Kurikulum  TITAS  dan  Hubungan  Etnik  Peringkat Kebangsaan  2005. Diselenggara  oleh  Unit  TITAS,  Pusat Pemikiran  Dan  Kefahaman  Islam  (CITU)  UiTM.  Pusat Penerbitan Universiti (UPENA): UiTM Shah Alam.
Ibrahim  Mamat  (2000). Etika  untuk  Mahasiswa .  Kuala  Lumpur: Kumpulan Budiman Sdn. Bhd.
Jamaludin  Haji  Badusah,  Rosna  Awang  Hashim,  Mohd.  Majid Konting,  Turiman  Suani,  Maria  Salih  &  Norhafezah  Yusof. Pembangunan  Pelajar:  Memperkasakan  Kokurikulum  Institusi Pengajian  Tinggi .  2009.  Serdang:  Penerbit  Universiti  Putra Malaysia.
Malaysian  Qualification  Framework  (MQF)  2nd  Edition .  2017. Malaysian Qualification Agency (MQA).
Martin,  J.R.  (1994). Changing  the  Educational  Landscape: Philosophy, Women and Curriculum. New York: Routledge.
Mok Soon Sang. (2010). Pedagogi Untuk Pengajaran-Pembelajaran. Puchong. Penerbitan Multimedia.
Muhamad  Rahimi  Osman.  (2010).  Peranan  Kursus  Pengajian Umum dalam Pembangunan Kemahiran Insaniah:
Pengalaman  UiTM.  Dalam MALIM  -  Jurnal  Pengajian  Umum Asia Tenggara. Vol. 11. Bangi: Pusat Pengajian Umum, UKM.
Osman  Abu  Bakar,  Azizan  Baharuddin  &  Zaid  Ahmad  (eds.) (2009). Modul  Pengajian  Tamadun  Islam  dan  Tamadun  Asia . Kuala Lumpur: Penerbit Universiti Malaya.
Schuman,  L.  (1996).  Perspectives  on  Instruction.  Diperoleh  dari http://edweb.sd.su.edu/courses/edtec540?perspectives/pers pective.html . pada 22 Ogos 2009. Dipetik daripada Jamaludin
Haji  Badusah,  Rosna  Awang  Hashim,  Mohd.  Majid  Konting, Turiman  Suani,  Maria  Salih  &  Norhafezah  Yusof. Pembangunan  Pelajar:  Memperkasakan  Kokurikulum  Institusi Pengajian  Tinggi .  2009.  Serdang:  Penerbit  Universiti  Putra Malaysia.
Syed  Hussein  Alatas.  (1998).  Philosophical  Foundation  of  General Education.  Dalam  Abdul  Kadir  Hj  Din  dan  Mus  Chairil Samani (eds.). General Studies: The Eduvation of Man. Bangi: Pusat Pengajian Umum, UKM.
Ting  Chew  Peh.  (1987). Hubungan  Ras  dan  Etnik:  Suatu Pengantar . Kuala Lumpur: Pustaka Dimensi.
Vishalache Balakrishnan (2009), Pendidikan Moral Untuk Universiti dan Kolej , Shah Alam: Arah Pendidikan Sdn. Bhd.
-----------.  (2006). Tamadun  Islam  dan  Tamadun  Melayu .  Kuala Lumpur: Penerbit Universiti Malaya.
-----------.  (2001). Tamadun  Islam  dan  Tamadun  Asia .  Kuala Lumpur: Penerbit Universiti Malaya.
Dokumen MQF dan CITrA, Universiti Malaya.
Panduan  Taksonomi  Pengajaran  dan  Pembelajaran  &  Elemen Kemahiran  Insaniah.  (2010).  Kuala  Lumpur:  Universiti Malaya.
Pemetaan: Kursus – Kemahiran Insaniah. (t.t). Universiti Malaya.
Penyelarasan  Hasil  Pembelajaran  Kursus  –  Program,  Strategi Pembelajaran dan Kaedah Penilaian. (t. t). Universiti Malaya.
Proforma Kursus GIG1001 TITAS, (t.t). Universiti Malaya.